宜男花赋
夏侯湛 (WeiJin)
淑大邦之奇草兮，应则百之休祥。禀至贞之灵气兮，显嘉名以自彰。冠众卉而挺生兮，承木德于少阳。体柔性刚，蕙洁兰芳。结纤根以立本兮，嘘灵渥于青云。顺阴阳以滋茂兮，笑含章之有文。远而望之，烛若丹霞照青天。近而观之，晔若芙蓉鉴绿泉。萋萋翠叶，灼灼朱华。炜若珠玉之树，焕若景宿之罗。充后妃之盛饰兮，登紫微之内庭。回日月之辉光兮，随天运以虚盈。